# Kreativ tekst med kommentar – Karakter 4

Dette svaret blei vurdert til karakteren 4 på eksamen. Den samla norskfaglege kompetansen er altså god. I både kortsvaret og langsvaret kjem det fram at eleven har lest og forstått dei aktuelle tekstvedlegga. I både kortsvaret og langsvaret syner eleven at han kan produsere tekstar som kommuniserer godt og der han viser god norskfagleg kunnskap.

**Overordna kommentar til kortsvaret:**

Kortsvaret svarer effektivt på det oppgåva ber om, men kunne ha tatt med noko meir fagstoff, då svaret er i knappaste laget. Teksten har ikkje ei tydeleg innleiing, der relevant informasjon rundt teksten bør kome fram. Eleven har stort sett forstått føremålet med tekstvedlegget, og viser god forståing for etosappellen ved å vise fleire døme på korleis appellformen kjem til syne i tekstvedlegget.

**Overordna kommentar til langsvaret:**

Tittelen på teksten seier noko om tematikken (forteljingar) og skaper nyfiken interesse hos lesaren. Teksten har ei innleiing som syner fram ein dialog mellom eit "du" og eit "eg", og etter kvart eit "vi". Denne dialogen skaper ein raud tråd og fungerer som leiemotiv i teksten. Dette grepet syner kreativitet og kontroll over teksten, og fungerer godt. I teksten kjem det tidleg fram ein refleksjon rundt tema som handlar om forteljingane si rolle for menneske, og dette er gjort på ein måte som passar til handlinga i teksten. Denne refleksjonen kjem fram gjennom heile teksten, og dette er eit grundig svar på det oppgåva spør om. Alle tekstvedlegga kjem tydeleg fram i eleven sin tekst, og dette er gjort på ein passande og elegant måte. Teksten utviklar seg med ei spenningskurve, som har både eit høgdepunkt og eit vendepunkt, og poenget med "kald kaffi" frå tittelen får klårare meining. Siste del av teksten kan vere forvirrande for lesaren, og eleven har lagt inn eit siste avsnitt som skal oppklare ei eventuell forvirring. Dette fungerer greit, men teksten kunne kanskje vore betre med ein meir åpen slutt.

Langsvaret syner at eleven har god forståing for tekstvedlegga han skulle ta utgangspunkt i. Teksten er velskrive og kreativ på fleire måtar, og stort sett språkleg korrekt, men med nokre dialektgjennomslag/ortografiske feil. Det er vanskeleg å vise mykje fagkunnskap i slike oppgåver, og her kunne eleven kanskje ha prøvd å vise fram endå meir enn han gjer. Svaret er vurdert til ein god 4-ar.

**Del A: Kortsvarsoppgåve**

Eg meiner formålet med teksten er å få fleire til å velje Widerøe når dei skal ut å fly på kortbanenettet i Noreg. Artikkelen er skriven av administrerande direktør i Widerøe og difor har han truleg mykje kunnskap om emnet, noko som styrkar etos. Når han nemner noko om kven som skal fly brukar han «oss» eller «vi» i staden for «dykk». Til dømes seier han: «Men også for at de som kommer etter oss skal ha samme muligheter til å reise som oss». Dette gir ei kjensle av tilhøyrsle i selskapet, samstundes som ein og føler eit ansvar for utsleppa dersom ein vel mindre miljøvennlege fly. Ordvalet gir eitt inntrykk av at han ser på alle passasjerane til Widerøe som like viktige som han sjølv, og styrkar med dette etosappellen i teksten. Teksten har fokus på klima og el-fly, som viser at både selskapet og han sjølv er oppteken av å ha minst mogleg CO2-utslepp og flyge så miljøvennleg dei klarer. Til dømes seier han: «Vi skal selvsagt ta den ferien vi fortjener. Men vi kan ta kloke valg… Det er bedre for miljøet å feriere i eget land». Det gir etos fordi det gir ei kjensle av at dette er eit selskap som vil det beste for både passasjer og miljø, og ikkje berre tenkjer på pengane dei kan tene.

**Del B: Langsvar oppgave 3**

**Forteljingar og ein kald kaffi**

*Når er du her?*

Eg er der straks. Eg kan vegen. Det er berre rett over gata og rundt hjørnet på andre sida. Vi skal drikke kaffi og snakke om livet. Eg trur ikkje eg likar det, men på film reiser dei alltid på kafé og drikk fancy kaffi. Eg gleda meg. Håpar ho har sett den siste episoden av Game of Thrones som vi avtalte. Det Tyrion sa om at forteljingar er det som bind menneske saman, det er akkurat slik eg føler det med ho. Etter ho flytta er det berre forteljingane våre som held oss saman. Forteljingane vi allereie har fortalt, dei vi skal fortelje i dag og alle dei vi skal fortelje seinare. Tyrion kunne ikkje sagt det betre.

Eg lurer på kva for ein kaffi eg skal prøve. Eg veit at vanleg, svart kaffi liksom skal vera godt. Det har pappa sagt. Men på film bestiller dei aldri det på kafé. Dei bestiller cappuchino eller kaffi mocca eller noko anna med liknande namn. Eg

anar ikkje forskjellen, eg veit berre at det i alle fall høyres meir fancy ut enn svart kaffi. Treng eg eigentleg å smake på kaffien for å få kjensla av at det er som på TV? Der drikk dei jo aldri likevel. Dei berre bestiller og så snakkar dei litt og så går dei ifrå fulle koppar. No høyres eg ut som den nørden. Eg er kanskje det og.

Gjer det meg til ein nørd om eg seier at bokhylla er ein av mine beste venner? Eg føler jo eg har våre på kafé og drukke kaffi før, berre på grunn av bøkene eg har lese. Og filmane eg har sett så klart. Men bøker er noko heilt eige. Alt ein får ta del i, utan å bevege seg ein meter. Eg kan berre sitje heime i stolen min og likevel reise verda rundt.

*Kjem du snart eller?*

Ja, eg er på veg. Eg berre gløymde meg litt vekk. Det er ikkje min feil at noko så fantastisk som bøker og film og forteljingar eksisterar. Tenk så forferdeleg å aldri få høyre ei forteljing igjen. Eller aldri få lese ei bok igjen. Når eg tenkjer på det så har eg jo faktisk ein kompis som aldri i heile sitt liv har lese ei bok. Og det merkast. Han har jo null empati. Han klarer verkeleg ikkje å setje seg inn i korleis andre har det. Eller kanskje han berre vel å late vera, men eg trur ikkje han hadde fått det til om han hadde prøvd alt han kunne. Faktisk så har han lese ei bok, men det var noko om kosthold og trening og sånn. Men han har aldri lese ei bok med ei god forteljing. Eller ei dårleg forteljing om det finnes. Ikkje ser han på film heller. Spør du meg har det ein samanheng med at han ikkje forstår andre sine følelsar og behov så godt.

Han har sikkert ein utruleg kjeisam fantasi og. Om han i det heile har fantasi. Alt i fantasien byggjer jo på forteljingar frå andre. Det er heilt magisk at alle i heile verda, uansett kven du møter, har ei eller anna forteljing dei kan dele. Og det har alltid vore sånn. Og vil alltid vera sånn. Alt frå krigar og tap til kjærleik og forelsking, i alle former kan ein finne forteljingar om det. Og framande klodar, tenk hadde ikkje folk laga forteljingar om andre planetar og verdsrommet. Noko av det mest fascinerande som finnes. Eg elskar bøker. Dei tek vare på forteljingane for alltid, og forteljingar er viktig. Eg får heller berre vera litt nørd.

*Hallo, eg ventar!*

Uff, ho masa fælt i dag. Har ho det travelt? Det er raud mann på trafikklyset. Eg kan ikkje styre trafikken. Gata er eigentleg ganske tom. Eg kan sikkert berre springe over når det ikkje kjem bilar. Som for eksempel no.

*Har du gått deg vill?*

*Eg har bestilt kaffi til deg og. Gløymt meg?*

*Svar då!*

*No blir kaffien din kald.*

Det kom visst ein bil. Alle forteljingane om livet etter døden må kome frå ein plass. Eg veit at det må skje noko. Eg lurer på kva for ei forteljing som stemmer. Eg håpar det er sånn som i forteljinga om Brødrene Løvehjerte på verkeleg. Telefonen min plingar i eitt. Eg kjem til å sakne forteljingane hennar. Eg håpar det finns forteljingar i himmelen. Og at dei har kaffi.